﻿ZIUA LIMBII ROMÂNE SĂRBĂTORITĂ LA MALUL MĂRII 
Organizator : Revista internaţională STARPRESS 
 
Vineri, 31 august 2014, în sala de festivătăţi a Hotelului RIO din staţiunea Jupiter, 
de la malul Mării Negre, a fost sărbătorită Ziua Limbii Române, sub coordonarea 
doamnei Ligya Diaconescu - director general al revistei internaţionale STARPRESS 
www.valcea-turism.ro, promotor cultural de talie internaţională, membru al Clubului de 
Presă Transatlantic, membru fondator al „Association des mass-medias et journalistes 
d’expression roumaine sans frontiere, şi a domnului Alexandru FlorinŢene, preşedintele 
Ligii Scriitorilor din România. La activitate au participat scriitori români din ţară şi din 
diaspora, editori, cadre didactice, jurnalişti, sponsori, oameni de afaceri. 
Cu această ocazie au fost decernate premiile Concursului Internaţional de 
Poezie şi Proză STARPRESS, aflat la ediţia a IV-a, au fost recitate poezii dedicate 
limbii române, au fost conferite diplome şi medalii, lansate cărţi. 
Doamna Ligya Diaconescu, cunoscută deja pentru dăruirea cu care militează 
pentru promovarea limbii şi culturii române în ţară şi în străinătate, pentru încurajarea 
talentelor, a decernat premiile Concursului Internaţional de Poezie şi Proză 
STARPRESS 2014 : Marele Premiu STARPRESS – pentru cea mai bună poezie: Titina 
Nica Ţene, Cluj-Napoca, România; Marele Premiu STARPRESS – pentru cea mai bună 
proză scurtă: Elena Buică, Quebec, Canada; Marele Premiu STARPRESS – pentru cel 
mai bun roman: Dora Alina Romanescu, Mangalia, România; Secţiunea Poezie: Locul I: 
Tatiana Dabija, Chişinău, Republica Moldova, Mihaela Cristescu, Sidney, Australia; 
Locul II: Daniela Popescu, Madrid, Spania, Olimpia Sava, Galaţi, România; Locul III: 
Ioan Adrian Trifan, Ploieşti, România; Secţiunea Proză: Locul I: Alexandru Florin Ţene, 
Cluj, România, Mihaela Cristescu, Sidney, Australia; Locul II: Milena Munteanu, 
Toronto, Canada, Claudia Partole, Chişinău, Republica Moldova, Marian Pătraşcu, 
Râmnicu Vâlcea, România; Locul III: Melania Rusu Caragioiu, Toronto, Canada, Ion 
Nălbitoru, Voineasa, România, Teresia Bolchiş Tătaru, Germania. Au fost atribuite şi 
peste 100 de menţiuni. 
  
Un adevărat Mecena al timpurilor noastre, doamna Ligya Diaconescu, din fonduri 
proprii, le-a oferit şi în acest an premianţilor sejururi pentru 2 persoane de  9, 6 sau 5 
zile la mare, în funcţie de premiul obţinut. 
În alocuţiunea Domniei Sale a menţionat efortul făcut împreună cu domnul 
Corneliu Leu pentru ca poporul român să aibă o Sărbătoare a Limbii Române. 
De asemenea a lansată şi prezentată “Antologia scriitorilor români contemporani 
din întreaga lume”, ediţie bilingvă româno-italiană, ediţia 2014, editată tot sub egida 
revistei STARPRESS şi Antologia "Limba noastra cea română " ediţia l-a, STARPRESS 
2014, realizată şi dedicatăZilei Limbii Române, menţionând numeroasele lansări pe 
care le-a făcut şi care vor culmina cu prezentarea cărţilor la Roma, cu ocazia întâlnirii 
românilor din diaspora, „CALLATIS”, din luna septembrie 2014. 
  
  
Şi-a exprimat mulţumirea că printre cei prezenţi în sală se numără şi tineri 
talentaţi, precum Ioan Adrian Trifan. 
Doamna Ligya Diaconescu a recitat poezia proprie “Limba noastră cea română”, 
scrisă în cinstea acestui eveniment: „Limba noastră cea română/În care-am fost 
botezată/M-a apropiat de Domnul,/Limba noastră cea curată.//Limba care ne adună/În a 
patriei fiinţă/De prin lume hăt...departe/Prin iubire şi dorinţă.//Limba noastră cea 
română/Crescând lin, prin suferinţă/Ne-a adus în vatra ţării/S-o serbăm cu 
biruinţă.//Scriitori din toată lumea/Reuniţi într-o fiinţă/Cântă azi limba română/Cu 
dragoste şi credinţă.//Şi...la ţărmul Mării Noastre/La RIO...printr-o Rodica/Jupiterul cald 
vibrează/Când din versuri se recită.//Şi prin proză-i simţi trăirea/Cele mai frumoase 
scrieri/Despre mamă, despre ţară,/Despre glie,România.//Azi, prin suflete pictate/De 
iubirea vetrei noastre/Sărutăm limba română/La Marea Neagră-albastră.//Sărutăm şi al 
ei nume/Care veşnic ne adună/Limba neamului meu dacic,/Limba noastră cea 
română.//Sărutând marea şi limba/Limba noastră cea română/Cânt-a patriei fiinţă/La 
întâlnirea cea divină.” 
Domnul Al.Florin Ţene a trecut în revistă principalele aspecte ale devenirii literare 
a Domniei Sale, ale înfiinţării Ligii Scriitorilor din România după ce în timpul petrecut în 
Belgia a putut constata că în această ţară există mai multe asociaţii ale scriitorilor, 
menţionând că Liga Scriitorilor nu se opune Uniunii Scriitorilor din România, ci că are ca 
principal obiectiv atragerea şi promovarea talentelor. 
A evidenţiat totodată activitatea bogată a Ligii care are 23 de filiale din care 9 în 
diaspora, emisiuni de televiziune, 17 reviste online şi pe hârtie, cât şi marea şansă pe 
care a avut-o de a o avea colaborator pe doamna Ligya Diaconescu, care face totul 
gratuit, din pasiune pentru limba română. 
Din partea Ligii Scriitorilor din România a conferit reviste, diplome şi medalii, 
 pentru activitatea literară şi pentru promovarea culturii române în ţară şi în străinătate, 
după cum urmează: Diploma “Virtutea literară” şi ultimul număr al revistei “Agora 
literară” doamnei Dora Alina Romanescu şi doamnei Floarea Cărbune, medalia 
“Virtutea literară” şi ultimul număr al revistei “Agora literară”, doamnei Elena Buică şi 
Trofeul “Muza”, doamnei Ligya Diaconescu. 
Domnul Al.Florin Ţene a recitat poezia, creaţie proprie, “Glorie limbii române prin 
înţelepciunea ei”: 
„Mi-e dat să-mi rostesc gândurile/Să visez/În Limba română,/Fiecare cuvânt un 
fagure,/Ca mierea luminii în degetarul macilor,/Ca vârsta arborilor în cercuri/În fiecare 
din ele trudeşte un străbun,/Veghează o baladă.//Patria Limbii Române e istoria/acestor 
plaiuri păscute de Mioriţa,/Modelate de doine/Şi fiecare cuvânt al ei a fost cioplit cu 
grijă/la izvoarele dorului./ Ea nu poate fi mutată,/Cum nu se poate înstrăina fântâna/de 
izvoare.//Am spart coaja de nucă/A cuvântului şi peste înţelesuri am dat/De bine, dulci 
ca mierea, de ducă/Şi ură,/Avea gust de zgură,/Dar şi de păcat,/Simţeam eminesciana 
vibraţie,/înţelepciunea lui Pan din gură în gură/Era în sămânţa gata de germinaţie.//Am 
spart coaja seminţei cuvântului/Şi-am dat peste altă sămânţă/un alt înţeles, o altă 
cărare,/o altă speranţă,/o clanţă/pentru o altă,/o altă...//până rămâne/măduva Limbii 
Române.//În fiecare cuvânt e un oier,/un ţăran/care face holda să cânte/imnurile acestui 
pământ/scrise cu plugul pe nepieritoarele pergamente/ale brazdelor.//Rostiţi un cuvânt 
în limba noastră/şi veţi simţi/şi gustul mierii/şi vânturile veacurilor/şi mirosul câmpiilor.// 
Rostiţi un cuvânt în Limba Română/şi veţi auzi/mângâierile mamei/şi vorbele tatei grele 
ca piatra/din temelia casei.//Ascultaţi un ţăran vorbind ogorului/şi veţi vedea cum trec 
cuvintele/din hrisoave în versurile eminesciene/precum ploaia în rădăcini./Aceasta este 
Eternitatea ei,/gloria ei/de a fi mereu/ca frunzele pe o cetină seculară.//Patria îmi este 
Limba ce o vorbesc/pe care am supt-o de la mama/cu ochi blânzi/ca Mioriţa./Când îmi 
aplec urechea de sânul pământului/aud lucrând Meşterul Manole/ce, încă, modelează 
ţara/pe care o numim/Limba Română.//De bat la porţile cerului/şi iau o cană de lut/cu 
apă/simt sufletul izvoarelor/din adâncurile munţilor/acolo unde inimile rămân/pe oale de 
Horez.//De iau în palme un bulgăre/Din marginea câmpului unde zarea a 
îngenuncheat/lutul îmi seamănă./Poate-s oasele străbunilor mei/ceva din înţeleptul 
suflet respirând/ în conturul măsurat./Mă simt rudă cu acest bulgăre cuminte/Şi-l pipăi 
simţindu-i respiraţia/în acea dimineaţă nerăbdătoare când bobul de grâu plesneşte în 
lutul/cu străluciri solare.//Când mănânc pâinea, urcă până la mine/Neamurile noastre 
toate,/seva înţelepciunii, adusă până la noi/de limba ce-o vorbesc.//Patria îmi este 
Limba Română/În ea bobul de grâu/germinează/Verbele poemelor eminesciene.” 
Au avut loc lansări de cărţi ale scriitorilor: Alina Dora Romanescu, Elena Buică, 
Tudosia Lazăr, Olimpia Sava, Titina Nica Ţene, Al.Florin Ţene. Cele două cărţi ale 
Alinei Dora Romanescu: „Roata timpului” şi „Pe aripi de cântec şi dor” au fost 
prezentate de editorul şi scriitorul, Vasile George Dâncu, directorul Editurii Eikon din 
Cluj. Cartea „Roata timpului”, după cum sugerează şi imaginea ceasului de pe copertă 
înscris într-un peisaj din Transilvania, are ca temă întoarcerea în timp a autoarei în satul 
natal, Rebra, din judeţul Bistriţa-Năsăud, a cărui viaţă o prezintă, cu bucuriile şi 
necazurile ei, cu oameni puternici, ambiţioşi, capabili să îşi impună voinţa şi să se 
sacrifice pentru realizarea idealurilor. Autoarea însăşi este un model de luptă, de 
învingere a dificultăţilor, oscilând   între chemarea mării şi a satului natal. 
Cartea “Pe aripi de cântec şi dor” prezintă povestea de viaţă a interpretei de 
muzică populară Elvira Lerinţiu,  fiică a Bihorului, model de pasiune pentru cântecul 
popular românesc şi de sacrificiu pe altarul artei. 
Au fost prezentate în continuare cele două cărţi ale Elenei Buică: “Liliacul înflorit 
la poarta înserării” şi “Frumoasele vacanţe”. În ceea ce priveşte prima carte, autoarea 
însăşi explică cele două metafore din titlu. În ciuda trecerii anilor care o apropie de 
poarta înserării, îşi păstrează frumuseţea şi vigoarea spirituală asemenea unui liliac 
înflorit.  Elena Buică, româncă stabilită în Canada, a mulţumit proniei cereşti că a ajutat-
o să ajungă până la această vârstă, şi-a exprimat dragostea şi fascinaţia faţă de 
savoarea şi frumuseţea limbii române, mai ales în varianta ei populară şi a transmis 
celor prezenţi salutul scriitorilor români din Canada şi , în mod deosebit, al revistei 
“Observatorul” la care colaborează. 
Cartea “Frumoasele vacanţe” conţine creaţii în proză ale autoarei despre locurile 
pe care le-a vizitat, oscilând între realitate şi ficţiune, între “a fi” şi “a nu fi”. Doamna 
Ligya Diaconescu a afirmat că se regăseşte în scrierile autobiogafice ale Elenei Buică, 
precum şi ale Titinei Nica Ţene. 
Domnul Al.Florin Ţene a apreciat scrisul frumos, curat, sincer al autoarei. 
În mod indirect, prin intermediul Emiliei Dabu, au fost făcute cunoscute aprecieri 
ale Gabrielei Căluţiu Sonnenberg despre stilul Elenei Buică: “Într-o limbă impecabilă, 
aşa cum ne-a obişnuit deja  în numeroasele  eseuri şi în cele şapte volume de proză 
publicate până acum, autoarea jonglează cu vocabularul savuros al românei, pe care 
dovedeşte că o iubeşte şi valorează   mai presus de toate, tratând-o cu reverenţa 
adâncă a dascălului care nu iese niciodată la pensie, chemarea sa coincizând cu 
menirea de om, al literelor, fără doar şi poate.” 
Romanul lui Al. Florin Ţene “Un ocean de deşert”, un “remarcabil saga”, după 
cum îl numeşte Mariana Cristescu, oferă o frescă a intelectualităţii româneşti  în 
comunism. S-a bucurat de aprecierea criticilor atât  în ceea ce priveşte fondul, cât şi 
originalitatea stilului: “Autorul este printre puţinii cratori care n-au dovedit a fi prizonierii 
unei singure formule epice, asimilând, cu o complicitate matură, experienţa 
intertextualităţii, cât şi minuţia cehoviană în descrierea ororilor comunismului de tip 
sovietic şi a trăirilor existenţiale.” (Dorina Costea) 
Titina Nica Ţene a lansat cartea “Întâmplări hazilii cu o nepoţică povestite de o 
bunică” care s-a bucurat de aprecieri pertinente din partea lui Ion Nălbitoru: “Este o 
carte de povestiri,  care poate fi citită de la cei mici până la cei ajunşi la bătrâneţe şi 
poate constitui un model de pregătire educaţională a viitoarelor bunicuţe în relaţia cu 
nepoţicile şi nepoţeii.” 
În final domnul Al.Florin Ţene a recitat poezia “Spre culmi”, un elogiu adus fiinţei 
umane: „Omul de când e pe lume a spus:/Iarna-i prea frig, vara e prea cald/Soarele 
prea iute moare în apus./Tot mai sunt spini printre flori parfumate/Norii tot caută azurul 
şi plâng./Stelele albe-s prea depărtate/Încă-i uraniul ascuns prea adânc.//Omul de când 
e pe lume a spus:/Şi va mai spune:/Mai mult şi mai sus./Astfel se smulge din el cu 
răbdare/Floarea ruginii,/Palida floare...” 
Activitatea de la malul mării s-a conturat într-un omagiu adus limbii române de 
către oameni cu inimile deschise spre cultură, creaţie, dragoste de neamul românesc şi 
limba sa străbună, element definitoriu pentru fiinţa noastră naţională, pentru păstrarea 
căruia s-au jertfit generaţii, fiind totodată o modalitate de a strânge laolaltă români de pe 
toate meridianele uniţi de unicitatea graiului cu o vechime milenară în spaţiul carpato-
danubiano-pontic. 
La rândul nostru ne exprimăm preţuirea şi respectul faţă de toţi cei care de-a 
lungul timpului au gândit şi au simţit în frumoasa limbă românească, au militat pentru 
păstrarea şi îmbogăţirea ei, pentru cei care şi-au unit efoturile pentru ca poporul român 
să aibă o Zi Naţională a Limbii Române, cât şi pentru organizatorii acestei activităţi şi 
pentru cei care au binevoit să o onoreze cu creaţiile şi cu prezenţa lor. 
 
A consemnat Elena Trifan 
 
 
